	DOKUMENT ZA INTERNETSKO SAVJETOVANJE O NACRTU OPĆEG AKTA

	Nacrt prijedloga Odluke o sufinanciranju programa produženog boravka u školskoj godini 2026./2027.


	GRAD ČAKOVEC
Upravni odjel za društvene djelatnosti

	Početak savjetovanja
5. lipanj 2026. 
	Završetak savjetovanja
5. srpanj 2026. 

	RAZLOG DONOŠENJA

	 Produženi boravak organizirani je boravak djece u školi nakon redovite, obvezne nastave i školskih aktivnosti. Grad Čakovec počeo je 2000. godine sufinancirati produženi boravak učenika u školama kojima je osnivač, od 2004. godine program se izvodi u I., II. i III. osnovnoj školi Čakovec te u Centru za odgoj i obrazovanje Čakovec, a od školske godine 2021./2022. produženi se boravak organizira i u Osnovnoj školi Ivanovec.
U skladu sa člankom 143. Zakona o odgoju i obrazovanju u osnovnoj i srednjoj školi (NN 87/08, 86/09, 92/2010, 105/2010, 90/2011, 5/2012, 16/2012, 86/2012, 94/2013, 152/2014, 7/2017, 68/18, 98/19, 64/20, 151/22, 155/23, 156/23), jedinica lokalne i područne samouprave može utvrditi šire javne potrebe u osnovnom školstvu, za koje sredstva osigurava u svom proračunu. Prema članku 3. Pravilnika o organizaciji i provedbi produženog boravka u osnovnoj školi (NN 62/2019), za organizaciju i način provedbe programa produženog boravka nadležan je osnivač škole. 
Produženi boravak utvrđen je kao javna potreba za čiju se provedbu sredstva mogu osigurati u proračunu jedinica lokalne samouprave. Produženi boravak oblik je neposrednog odgojno-obrazovnog rada namijenjen učenicima razredne nastave (od prvog do četvrtog razreda) s organiziranim boravkom, prehranom i učenjem u prostorima škole nakon završetka ili prije početka nastave. Ovaj program predstavlja prijelazni oblik rada k cjelodnevnom odgojno-obrazovnom radu. 
	Broj učenika u odgojno-obrazovnoj skupini produženog boravka određuje se Pravilnikom o broju učenika u redovitom i kombiniranom razrednom odjelu i odgojno-obrazovnoj skupini u osnovnoj školi (NN 124/09 i 73/2010) u skladu s kojim svaka skupina ima od 14 do 28 učenika. Prema Državnom pedagoškom standardu osnovnoškolskog sustava odgoja i obrazovanja (NN 63/08 i 90/2010), optimalan broj učenika u skupini je 20. 
Radne obveze učitelja u produženom boravku definirane su člankom 11. Pravilnika o tjednim radnim obvezama učitelja i stručnih suradnika u osnovnoj školi (NN 34/2014, 40/2014, 103/2014, 102/19) te člancima 7. i 8. Pravilnika o organizaciji i provedbi produženoga boravka u osnovnoj školi (NN 62/2019), u skladu s kojima učitelji koji imaju ugovor o radu za rad u produženom boravku ostvaruju neposredni odgojno-obrazovni rad s učenicima u sklopu 25 sati tjedno (sat po 60 minuta), tijekom kojeg obavljaju poslove pomoći u učenju i provedbe organiziranog slobodnog vremena, te dodatni rad, dopunsku nastavu i izvannastavne aktivnosti. 
Radne obveze učitelja u produženom stručnom postupku, koji provodi COO Čakovec, propisuje članak 12. Pravilnika o tjednim radnim obvezama učitelja i stručnih suradnika u osnovnoj školi (NN 34/2014, 40/2014, 103/2014, 102/19), prema kojem učitelji koji rade u programu produženog stručnog postupka ostvaruju neposredni odgojno-obrazovni rad s učenicima s teškoćama u razvoju u sklopu 25 nastavnih sati tjedno te obavljaju poslove pomoći u učenju – izvode edukacijsko-rehabilitacijske programe i postupke, provođenje organiziranog slobodnog vremena, vođenje kreativnih radionica, a mogu izvoditi i izvannastavne aktivnosti.
Sukladno s predloženom Odlukom, sufinanciranje ukupnih troškova potrebnih za voditelje produženog boravka (učitelje) vršit će se, uzevši u obzir proračunske mogućnosti Grada Čakovca, tijekom svih 12 mjeseci godišnje (1. 9. 2026. – 31. 8. 2027.) za voditelje koji od ranije sa školama imaju sklopljene ugovore o radu na neodređeno vrijeme, dok će se za voditelje produženog boravka koji sa školama imaju sklopljene ugovore o radu na određeno vrijeme sufinanciranje vršiti tijekom 10 mjeseci godišnje, odnosno za vrijeme trajanja nastavne godine (1. 9. 2026. – 30. 6. 2027.) uzevši u obzir da je svrha produženog boravka neposredni rad s djecom koji se odvija upravo za vrijeme nastavne godine. 
Prepoznavši vrijednost programa produženog boravka, Grad Čakovec od 2004. godine sufinancira produženi boravak u I., II. i III. osnovnoj školi Čakovec te u Centru za odgoj i obrazovanje Čakovec, a od početka školske godine 2021./2022. produženi  se boravak provodi i u Osnovnoj školi Ivanovec. 
	Sufinanciranje produženog boravka predstavlja povećanje postojećega državnog pedagoškog standarda u osnovnim školama.
Za kvalitetno provođenje programa produženog boravka potrebno je:
· Postojanje slobodnog prostora u školi za održavanje ovog programa.
· Zapošljavanje voditelja programa produženog boravka (učitelja razredne nastave i stručnjaka edukacijsko-rehabilitacijskog profila).
· Postojanje mogućnosti pripreme odnosno organizacije prehrane za učenike.
· Postojanje službe u školi koja obavlja administrativno-tehničke i pomoćne poslove. 
· Utvrđivanje kriterija sufinanciranja programa produženog boravka.

OSNOVNI PODACI O ORGANIZACIJI I PROVEDBI PRODUŽENOG BORAVKA ZA ŠKOLSKU GODINU 2026./2027.

Na osnovi odredbi članka 4. Pravilnika o organizaciji i provedbi produženog boravka u osnovnoj školi (NN 62/2019), sve su osnovne škole obaviještene o mogućnosti organizacije ovog programa. Škole u kojima će se provoditi produženi boravak poslale su Gradu Čakovcu zahtjeve za provođenje produženog boravka sa svim potrebnim podacima. 
Sukladno s prikupljenim podacima i prostornim, kadrovskim i drugim organizacijskim uvjetima, Grad Čakovec kao osnivač škola za školsku godinu 2026./2027. utvrđuje potrebu provođenja produženog boravka u I., II., III. osnovnoj školi Čakovec, u Centru za odgoj i obrazovanje Čakovec te u Osnovnoj školi Ivanovec. 
Podaci osnovnih škola o provedbi produženog boravka u školskoj godini 2026./2027. nalaze se u tablici 1.

 	Tablica 1 – Podaci o broju učenika i skupina produženog boravka u školskoj godini 
 	        2026./2027.

	OSNOVNA 
ŠKOLA
	NAZIV PROGRAMA
	RAZREDI OBUHVAĆENI PROGRAMOM
	BROJ UČENIKA
	BROJ SKUPINA 

(= BROJ VODITELJA)
	BROJ SATI DNEVNOG NEPOSREDNOG RADA S UČENICIMA PO SKUPINI

	I. OSNOVNA ŠKOLA
	Produženi boravak
	1.i 2.
	93
	5
	5
(sat po 60 minuta *)

	II. OSNOVNA ŠKOLA
	Produženi boravak
	1.i 2.
	68
	3
	5
(sat po 60 minuta *)

	III. OSNOVNA ŠKOLA
	Produženi boravak
	1.i 2.
	63
	3
	5
(sat po 60 minuta *)

	CENTAR ZA ODGOJ I OBRAZOVANJE
	Produženi stručni postupak
	POSEBNI ODJELI 
(I.-IV.)
	10
	1
	5
(sat po 45 minuta *)

	OSNOVNA ŠKOLA IVANOVEC
	Produženi boravak
	1., 2. i 3.
	15
	1
	5
(sat po 60 minuta *)

	U K U P N O
	249
	13
	

	* U skladu s prethodno navedenim Pravilnikom o tjednim radnim obvezama...


	
SREDSTVA POTREBNA ZA PROVEDBU  PRODUŽENOG BORAVKA U 
ŠKOLSKOJ GODINI 2026./2027.  

	Na osnovi podataka o iskazanom interesu učenika i roditelja za pohađanje programa produženog boravka u školskoj godini 2026./2027. koje su škole dostavile Gradu Čakovcu izvršena je procjena potrebnih sredstava za ovaj program za sljedeću školsku godinu.
Školska godina traje od 1. rujna tekuće do 31. kolovoza sljedeće godine, a nastavna godina 2026./2027. traje od 7. rujna 2026. do 15. lipnja 2027. godine, sukladno s Odlukom Ministarstva znanosti, obrazovanja i mladih o početku i završetku nastavne godine, broju radnih dana i trajanju odmora učenika osnovnih i srednjih škola za školsku godinu 2026./2027.

Tablica 2 – Procjena ukupnih troškova za provedbu produženog boravka u školskoj godini 
                   2026./2027. 

	PROCJENA UKUPNIH TROŠKOVA PRODUŽENOG BORAVKA 
U ŠKOLSKOJ GODINI 2026./2027. (EUR)
(1. 9. 2026. – 31. 8. 2027.)

	ŠKOLA
	BROJ 
UČENIKA
	BROJ 
SKUPINA
	VODITELJI PROGRAMA
	NAKNADA 
KUHARIMA
 
(80 € po 
skupini mjes.)
	MANIPULATIVNI TROŠKOVI 

(50 € po 
skupini mjes.)
	TROŠKOVI PREHRANE
	U K U P N I
TROŠKOVI 
(€)

	
	
	
	
	
	
	
	

	
	
	
	(UKUPNI TROŠKOVI ZA 12 MJESECI u €)
	
	
	(2 € po učeniku dnevno; MZOM podmiruje troškove za COO)
	

	I. OŠ
	93
	5
	152.858,63
	4.000,00
	2.500,00
	32.550,00
	191.908,63

	II. OŠ
	68
	3
	97.104,08
	2.400,00
	1.500,00
	23.800,00
	124.804,08

	III. OŠ
	63
	3
	100.350,00
	2.400,00
	1.500,00
	22.050,00
	126.300,00

	COO
	10
	1
	36.085,12
	800,00
	500,00
	0,00
	37.385,12

	OŠ IVANOVEC
	15
	1
	32.500,00
	800,00
	500,00
	5.250,00
	39.050,00

	UKUPNO (€)
	249
	13
	418.897,83
	10.400,00
	6.500,00
	83.650,00
	519.447,83



	UKUPNI TROŠKOVI U ŠKOLSKOJ GODINI 2026./2027.  (procjena, u eurima)
	519.447,83

	UKUPNI TROŠKOVI ZA PREHRANU UČENIKA U ŠK. GODINI 2026./2027.  
	83.650,00

	UKUPNO SUFINANCIRANJE RODITELJA ZA PLAĆE I NAKNADE UČITELJA U ŠKOLSKOJ GODINI 2026./2027. I ZA FINANCIRANJE PREHRANE (procjena)
Roditelji sufinanciraju program tijekom trajanja nastavne godine (ukupno 9 mjeseci), od rujna 2026. do lipnja 2027.
	95.600,00

	UKUPNO SUFINANCIRANJE GRADA ČAKOVCA U ŠK. GOD. 2026./2027.  (procjena)
Grad Čakovec, prema Prijedlogu Odluke, sufinancira program 12 mjeseci (1. 9. 2026. - 31. 8. 2027.) za voditelje programa zaposlene na neodređeno vrijeme te 10 mjeseci (1. 9. 2026. – 30. 6. 2027.) za voditelje zaposlene na određeno vrijeme
	340.197,83



Na osnovi podataka iz tablice 2 može se procijeniti da je za provedbu produženog boravka u navedenim školama (u I., II. i III. osnovnoj školi Čakovec, u Centru za odgoj i obrazovanje Čakovec te u Osnovnoj školi Ivanovec) u školskoj godini 2026./2027. u proračunu Grada Čakovca potrebno osigurati ukupno 340.197,83 eura. Spomenuti iznos predstavlja procjenu jer tijekom školske godine može doći do povećanja ili smanjenja broja učenika koji pohađaju program, smanjenja ili povećanja broja odgojno-obrazovnih skupina, privremenog nepohađanja u slučaju bolesti učenika, što može utjecati i na iznose sufinanciranja roditelja i Grada Čakovca.
Odlukom o sufinanciranju programa produženog boravka u školskoj godini 2026./2027. utvrđuju se kriteriji, način organizacije i provedbe ovog programa, uvjeti koje moraju ispunjavati voditelji programa (učitelji), način izvješćivanja škola o ostvarenim prihodima i rashodima, iznosi, način i razdoblje sufinanciranja programa za roditelje (korisnike) i za Grad Čakovec. 
Na osnovi članka 17. Odluke o demografskim mjerama Grada Čakovca (Sl. gl. Grada Čakovca 1/2025), sufinanciranje produženog boravka u osnovnim školama djeci iz obitelji s više djece ostvaruje se na način da Grad Čakovec podmiruje sljedeći dio računa za boravak: 
Za drugo dijete koje istovremeno polazi produženi boravak 30 eura mjesečno za uslugu koju plaća roditelj, skrbnik ili posvojitelj. Osnovnoškolske ustanove za navedene će iznose umanjiti račune koje plaćaju roditelji, a razlika će se osnovnoškolskim ustanovama isplatiti iz gradskog proračuna. 
Za treće dijete koje istovremeno polazi produženi boravak, račun za uslugu koji plaća roditelj, skrbnik ili posvojitelj u cijelosti podmiruje Grad Čakovec.
Financiranje produženog boravka djeci u osnovnim školama iz obitelji s više djece može ostvariti korisnik roditelj, skrbnik ili posvojitelj za četvrto i svako naredno dijete bez obzira polaze li druga djeca u trenutku podnošenja zahtjeva osnovnu školu.

KRITERIJI SUFINANCIRANJA PROGRAMA PRODUŽENOG BORAVKA

Za školsku godinu 2026./2027. predlažu se sljedeći kriteriji sufinanciranja programa produženog boravka u osnovnim školama:
· Produženi boravak organizira se za učenike razredne nastave (1. - 4. razred) osnovnih škola.
· Grad Čakovec sufinancira produženi boravak u skladu s podacima osnovnih škola o broju učenika prijavljenih za sudjelovanje u ovom programu i ovisno o proračunskim mogućnostima. 
· Prednost pri upisu u produženi boravak imaju učenici s prebivalištem na području Grada Čakovca, učenici s oba zaposlena roditelja te učenici 1. i 2. razreda.
· Veličinu skupina u produženom boravku potrebno je uskladiti s prostornim mogućnostima, Državnim pedagoškim standardom osnovnoškolskog sustava odgoja i obrazovanja (NN 63/08 i 90/2010) i Pravilnikom o broju učenika u redovitom i kombiniranom razrednom odjelu i odgojno obrazovnoj skupini u osnovnoj školi (NN 124/09 i 73/2010).
· Radni odnos voditelja odnosno učitelja u produženom boravku osnovne škole usklađuju s važećim propisima kojima se uređuju prava i obveze zaposlenih u osnovnoškolskim odgojno-obrazovnim ustanovama (Zakonom o odgoju i obrazovanju u osnovnoj i srednjoj školi, Zakonom o radu, Pravilnikom o tjednim radnim obvezama učitelja i stručnih suradnika u osnovnoj školi i dr.).
· Korisnik usluge (roditelj, skrbnik) s prebivalištem na području Grada Čakovca obvezuje se da će korištenje usluge produženog boravka financirati nepromjenjivim (fiksnim) mjesečnim iznosom od 40 eura za plaće i naknade učitelja te iznosom od 2 eura dnevno za prehranu učenika. Iznos za prehranu obračunava se temeljem broja dana korištenja usluge u prethodnome mjesecu. 
· Korisnik usluge (roditelj, skrbnik) s prebivalištem izvan područja Grada Čakovca obvezuje se da će korištenje usluge produženog boravka financirati nepromjenjivim (fiksnim) mjesečnim iznosom od 120 eura za plaće i naknade učitelja te iznosom od 2 eura dnevno za prehranu učenika. Iznos za prehranu obračunava se temeljem broja dana korištenja usluge u prethodnome mjesecu. 
· Korisniku usluge iz obitelji iz kojih više djece (učenika) pohađa produženi boravak umanjuje se mjesečni iznos sufinanciranja produženog boravka, i to: za drugo dijete koje istovremeno polazi produženi boravak 30 eura mjesečno za uslugu koju plaća roditelj, skrbnik ili posvojitelj; za treće dijete koje istovremeno polazi produženi boravak, račun za uslugu koji plaća roditelj, skrbnik ili posvojitelj u cijelosti podmiruje Grad Čakovec
· Financiranje produženog boravka djeci u osnovnim školama iz obitelji s više djece može ostvariti korisnik roditelj, skrbnik ili posvojitelj za četvrto i svako naredno dijete bez obzira polaze li druga djeca u trenutku podnošenja zahtjeva osnovnu školu.
· Roditelji/skrbnici učenika Centra za odgoj i obrazovanje Čakovec nisu dužni sufinancirati produženi boravak jer se njihov udio sufinancira iz drugih izvora (Ministarstvo znanosti, obrazovanja i mladih, Ministarstvo rada, mirovinskog sustava, obitelji i socijalne politike i dr.).
· Roditelji (korisnici) produženi boravak sufinanciraju tijekom 10 mjeseci nastavne godine (rujan 2026. – lipanj 2027.) isključivo u prethodno navedenim iznosima, a Grad Čakovec produženi boravak sufinancira tijekom dvanaest (12) mjeseci školske godine 2026./2027. (1. 9. 2026. – 31. 8. 2027.) za voditelje programa koji imaju ugovor o radu na neodređeno vrijeme, te za deset (10) mjeseci školske godine (1. 9. 2026. - 30. 6. 2027.) za voditelje programa koji imaju ugovor o radu na određeno vrijeme uzevši u obzir da se program izvršava tijekom razdoblja boravka učenika u školi, odnosno tijekom trajanja nastavne godine.
· Škole su Gradu Čakovcu dužne dostavljati mjesečna izvješća o ostvarenim prihodima i rashodima za produženi boravak u prethodnome mjesecu te zahtjev za sufinanciranje, izrađen na temelju navedenih izvješća, s iznosom koji se potražuje od Grada Čakovca.
· Na temelju dostavljenih mjesečnih izvješća i zahtjeva za sufinanciranje škola, Grad Čakovec tijekom školske godine, dakle od 1. 9. 2026. do 31. 8. 2027. godine, školama dostavlja sredstva potrebna za sufinanciranje bruto osobnog dohotka za voditelje produženog boravka (učitelje) koji sa školama od ranije imaju sklopljene ugovore o radu na neodređeno vrijeme te od 1. 9. 2026. do 30. 6. 2027. za voditelje koji sa školama imaju sklopljene ugovore o radu na određeno vrijeme.
· Grad Čakovec mjesečno od rujna 2026. do lipnja 2027. školama doznačuje sredstva za naknadu kuharu (80 eura po skupini mjesečno) i manipulativne troškove (50 eura po skupini mjesečno).
· Moguća povećanja iznosa za sufinanciranje troškova produženog boravka ovise o mogućnostima proračuna Grada Čakovca.      



Pozivamo predstavnike zainteresirane javnosti da najkasnije do 5. srpnja 2026. dostave svoje komentare na nacrt prijedloga Odluke o sufinanciranju programa produženog boravka u školskoj godini 2026./2027.
Po završetku savjetovanja svi pristigli doprinosi bit će javno dostupni na internetskoj stranici Grada Čakovca.

Ukoliko ne želite da Vaš doprinos bude javno objavljen, molimo Vas da to jasno istaknete pri dostavi obrasca.

Zahvaljujemo na doprinosu u izradi što kvalitetnijeg prijedloga Odluke o sufinanciranju programa produženog boravka u školskoj godini 2026./2027.
KLASA: 602-13/26-01/6   
URBROJ: 2109-2-09-01-26-3
Čakovec, 5. lipnja 2026.
